Document ID: 32008D0907

ΑΠΌΦΑΣΗ ΤΗΣ ΕΠΙΤΡΟΠΉΣ
της 3ης Νοεμβρίου 2008
για τον καθορισμό των υγειονομικών εγγυήσεων σχετικά με τη μεταφορά ιπποειδών από μια τρίτη χώρα προς μια άλλη τρίτη χώρα σύμφωνα με το άρθρο 9 παράγραφος 1 στοιχείο γ) της οδηγίας 91/496/ΕΟΚ του Συμβουλίου
[κοινοποιηθείσα υπό τον αριθμό Ε(2008) 6296]
(Κείμενο που παρουσιάζει ενδιαφέρον για τον ΕΟΧ)
(2008/907/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των αρχών που αφορούν την οργάνωση των κτηνιατρικών ελέγχων για τα ζώα προέλευσης τρίτων χωρών που εισάγονται στην Κοινότητα και την τροποποίηση των οδηγιών 89/662/ΕΟΚ, 90/425/ΕΟΚ και 90/675/ΕΟΚ (1), και ιδίως το άρθρο 9 παράγραφος 1 στοιχείο γ),
Εκτιμώντας τα ακόλουθα:
(1)
Η απόφαση 94/467/ΕΚ της Επιτροπής, της 13ης Ιουλίου 1994, για τον καθορισμό των υγειονομικών εγγυήσεων σχετικά με τη μεταφορά ιπποειδών από μια τρίτη χώρα προς μια άλλη τρίτη χώρα σύμφωνα με το άρθρο 9 παράγραφος 1 στοιχείο γ) της οδηγίας 91/496/ΕΟΚ του Συμβουλίου (2), έχει τροποποιηθεί επανειλημμένα (3) και ουσιωδώς. Είναι, ως εκ τούτου, σκόπιμη, για λόγους σαφήνειας και ορθολογισμού, η κωδικοποίηση της εν λόγω απόφασης.
(2)
Σύμφωνα με τις διατάξεις του άρθρου 9 παράγραφος 1 στοιχείο γ), της οδηγίας 91/496/ΕΟΚ, πρέπει να καθοριστούν οι υγειονομικές εγγυήσεις για τη μεταφορά ζώων από μια τρίτη χώρα προς μια άλλη τρίτη χώρα. Ανέκυψαν ορισμένα προβλήματα όσον αφορά τη διακίνηση των ιπποειδών προέλευσης μιας τρίτης χώρας προς μια άλλη τρίτη χώρα.
(3)
Η απόφαση 92/260/ΕΟΚ της Επιτροπής (4) καθορίζει τους υγειονομικούς όρους για τα ζώα και το υγειονομικό πιστοποιητικό που απαιτούνται για την προσωρινή αποδοχή καταχωρημένων ίππων. Οι όροι αυτοί παρέχουν όλες τις αναγκαίες εγγυήσεις όσον αφορά την υγειονομική κατάσταση της Κοινότητας. Ως εκ τούτου, όσον αφορά τις υγειονομικές εγγυήσεις που εφαρμόζονται στη διακίνηση ιπποειδών προέλευσης μιας τρίτης χώρας προς μια άλλη τρίτη χώρα, πρέπει να γίνεται αναφορά στους υγειονομικούς όρους που θεσπίζονται με την απόφαση 92/260/ΕΟΚ. Η ίδια απόφαση προβλέπει, μεταξύ άλλων, ότι τα ιπποειδή θα πρέπει να έχουν διαμείνει στη χώρα αποστολής. Η διαμονή στα κράτη μέλη ή σε ορισμένες τρίτες χώρες που απαριθμούνται στον κατάλογο μπορεί ωστόσο να λαμβάνεται υπόψη για τον υπολογισμό της σχετικής περιόδου, υπό τον όρο ότι τηρούνται οι ίδιοι τουλάχιστον όροι.
(4)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Τα ιπποειδή που προέρχονται από τρίτη χώρα και προορίζονται για μια άλλη τρίτη χώρα δύνανται να προέρχονται μόνο από τρίτη χώρα περιλαμβανόμενη στο παράρτημα I της απόφασης 92/260/ΕΟΚ.
2. Τα ιπποειδή που αναφέρονται στην παράγραφο 1 πρέπει να συνοδεύονται από πιστοποιητικό με τίτλο «Πιστοποιητικό διαμετακόμισης για τη μεταφορά ιπποειδών από μια τρίτη χώρα προς μια άλλη τρίτη χώρα». Στο πιστοποιητικό αυτό πρέπει να περιλαμβάνονται οι στήλες Ι, ΙΙ και ΙΙΙ, εξαιρουμένου του σημείου ε)v) του υγειονομικού πιστοποιητικού που αντιστοιχεί στην τρίτη χώρα προέλευσης η οποία περιλαμβάνεται στο παράρτημα II της απόφασης 92/260/ΕΟΚ. Το πιστοποιητικό πρέπει να συμπληρωθεί με τις ακόλουθες στήλες:
«IV.
Ίππος που προέρχεται από: …
(χώρα)
και προορίζεται για: …
(χώρα)
V.
Σφραγίδα και υπογραφή του επίσημου κτηνίατρου: …»
3. Κατά παρέκκλιση των διατάξεων της παραγράφου 2 και μόνο στην περίπτωση των καταχωρημένων ιπποειδών, ο κατάλογος των χωρών στην τρίτη περίπτωση του στοιχείου δ) του τμήματος ΙΙΙ των πιστοποιητικών Α, Β, Γ, Δ και Ε του παραρτήματος ΙΙ της απόφασης 92/260/ΕΟΚ αντικαθίσταται από τον κατάλογο των τρίτων χωρών για τις ομάδες Α έως Ε του παραρτήματος Ι της ίδιας απόφασης.
Άρθρο 2
Η απόφαση 94/467/ΕΚ καταργείται.
Οι αναφορές στην καταργούμενη απόφαση νοούνται ως αναφορές στην παρούσα απόφαση και διαβάζονται σύμφωνα με τον πίνακα αντιστοιχίας του παραρτήματος ΙΙ.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 3 Νοεμβρίου 2008.

Labels: 5
0
3
8
6